CELEX: 32008D0918
Language: et
Date: 2008-11-08 00:00:00
Title: Nõukogu otsus 2008/918/ÜVJP, 8. detsember 2008 , mis käsitleb Euroopa Liidu sõjalise operatsiooni käivitamist Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (Atalanta)

9.12.2008   
            
            
               ET
            
            
               Euroopa Liidu Teataja
            
            
               L 330/19
            
         
      NÕUKOGU OTSUS 2008/918/ÜVJP,
   8. detsember 2008,
   mis käsitleb Euroopa Liidu sõjalise operatsiooni käivitamist Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (Atalanta)
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 17 lõiget 2,
   võttes arvesse nõukogu 10. novembri 2008. aasta ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (1) (operatsioon „Atalanta”), eelkõige selle artiklit 5,
   ning arvestades järgmist:
   
               (1)
            
            
               Oma 15. mail 2008 vastu võetud resolutsioonis 1814 (2008) olukorra kohta Somaalias palus ÜRO Julgeolekunõukogu (edaspidi „julgeolekunõukogu”) võtta riikidel ja piirkondlikel organisatsioonidel tihedas koostöös meetmeid, et kaitsta laevu, kes osalevad Somaaliale ettenähtud humanitaarabi transpordis ja kättetoimetamises ning ÜRO poolt volitatud tegevustes.
            
         
               (2)
            
            
               Julgeolekunõukogu teatas 2. juunil 2008 vastu võetud resolutsioonis 1816 (2008) olukorra kohta Somaalias, et ta on mures ohu pärast, mida laevade vastu suunatud piraatlusjuhtumid ja relvastatud röövimised kujutavad humanitaarabi toimetamisele Somaaliasse, kaubanduslike mereteede turvalisusele ja rahvusvahelisele laevandusele. Julgeolekunõukogu julgustas eelkõige riike, kes on huvitatud Somaalia ranniku lähedaste kaubanduslike mereteede kasutamisest, suurendama ja koordineerima oma jõupingutusi piraatlusjuhtumite ja relvastatud röövimiste ärahoidmiseks merel koostöös Somaalia föderaalse üleminekuvalitsusega.
            
         
               (3)
            
            
               Julgeolekunõukogu tervitas 7. oktoobril 2008 vastu võetud resolutsioonis 1838 (2008) olukorra kohta Somaalias võimaliku Euroopa Liidu (EL) sõjalise mereoperatsiooni kavandamist ning teisi rahvusvahelisi ja riiklikke algatusi, mis on mõeldud resolutsioonide 1814 (2008) ja 1816 (2008) rakendamiseks, ning kutsus tungivalt kõiki riike, kellel on selleks vajalikud vahendid, tegema koostööd Somaalia föderaalse üleminekuvalitsusega võitluses piraatlusjuhtumite ja merel toimuvate relvastatud rünnakute vastu vastavalt resolutsiooni 1816 (2008) sätetele. Samuti kutsus julgeolekunõukogu tungivalt kõiki riike ja piirkondlikke organisatsioone jätkama vastavalt resolutsiooni 1814 (2008) sätetele maailma toiduabi programmi merekonvoide kaitsmist, sest see on eriti oluline humanitaarabi Somaalia elanikkonnani jõudmise tagamisel.
            
         
               (4)
            
            
               Somaalia föderaalne üleminekuvalitsus teatas 14. novembril 2008 saadetud kirjas Ühinenud Rahvaste Organisatsiooni peasekretärile talle vastavalt resolutsiooni 1816 (2008) punktile 7 tehtud pakkumisest.
            
         
               (5)
            
            
               Euroopa Liit võib kaaluda toetust julgeolekunõukogu edasistele resolutsioonidele olukorra kohta Somaalias.
            
         
               (6)
            
            
               Kooskõlas Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artikliga 6 ei võta Taani osa Euroopa Liidu kaitsepoliitilise tähendusega otsuste ja meetmete väljatöötamisest ja kohaldamisest ning seega ka operatsiooni rahastamisest,
            
         ON TEINUD JÄRGMISE OTSUSE:
   Artikkel 1
   Euroopa Liidu sõjalise operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (edaspidi operatsioon „Atalanta”) operatsiooni plaan ja tegevuseeskirjad on heaks kiidetud.
   Artikkel 2
   Operatsioon Atalanta käivitatakse 8. detsembril 2008. aastal.
   Artikkel 3
   Operatsiooni Atalanta ülemal on volitus anda viivitamatult aktiveerimiskäsk (ACTORD) vägede paigutamiseks operatsiooni piirkonda ja alustada missiooni täitmist.
   Artikkel 4
   Käesolev otsus jõustub selle vastuvõtmise päeval.
   Artikkel 5
   Käesolev otsus avaldatakse Euroopa Liidu Teatajas.
   
      Brüssel, 8. detsember 2008
      
         
            Nõukogu nimel
         
         
            eesistuja
         
         B. KOUCHNER
         
      
   
   
      (1)  ELT L 301, 12.11.2008, lk 33.